钦定古今图书集成/明伦汇编/宫闱典/第107卷 > 伏完
## 钦定古今图书集成/明伦汇编/宫闱典/第107卷 > 伏完

按《后汉书后纪》，“献帝伏皇后，琅邪东武人，大司徒湛
之八世孙也。父完，沈深有大度，袭爵不其侯，尚桓帝
女阳安公主，为侍中。初平元年，从大驾西迁长安。后
时入掖庭为贵人。兴平二年，立为皇后。完迁执金吾。
建安元年，拜完辅国将军，仪比三司。完以政在曹操，
自嫌尊戚，乃上印绶，拜中散大夫，寻迁屯骑校尉。十”
四年卒，子兴嗣，自帝都许，守位而已。宿卫兵侍，莫非
曹氏党旧姻戚。议郎赵彦尝为帝陈言时策，曹操恶
而杀之，其馀内外，多见诛戮。董承女为贵人，操诛承，
求贵人杀之。帝以贵人有妊，累请不能得，后自是怀
惧，乃与父完书，言曹操残逼状，令密图之，完不敢发。
至十九年事泄，操大怒，遂逼帝废后。后在位二十年，
兄弟及宗族死者百馀人，母盈等十九人徙涿郡。